text: Thomas Banke vil i Folketinget
  22 januar 2015 kl. 17.52
  Den tidligere borgmester i Fredericia, Thomas Banke (V), vil ind i dansk politik igen. Denne gang har han meldt sit kandidatur til Folketinget. Det skriver Fredericia Avisen.
  Fristen for at tilmelde sit kandidatur som Venstre folketingskandidat i Fredericia udløb torsdag aften klokken 19.00.
  Efter Fredericia Avisens oplysninger, har Fredericias tidligere borgmester, Thomas Banke (V), lagt billet ind på at blive Venstre folketingskandidat i Fredericia-kredsen. Det skriver Fredericia Avisen på sin hjemmeside.
  Venstres kandidat gennem fem år - den 36-årige Niels Martin Vind - kastede i november måned sidste år håndklædet i ringen og meddelte, at han trækker sit kandidatur tilbage som folketingskandidat i Fredericia-kredsen.
  Årsagen var, ifølge Niels Martin Vind, at Venstres bestyrelse ikke synes, at han er er synlig nok og bestyrelsen derfor ville se sig om efter en ny kandidat.
  Om der er andre kandidater, der har meldt sig på banen, vides ikke. Torsdag d. 29. januar skal partimedlemmerne så afgøre, hvem som bliver Venstres kandidat.
  Det har endnu ikke været muligt at få en kommentar fra Thomas Banke.
  